Φρειδερίκος Δ΄ της Δανίας

Ο **Φρειδερίκος Δ΄** (δανικά: *Frederik 4.*) ήταν ο Βασιλιάς της Δανίας και της Νορβηγίας από το 1699 μέχρι το θάνατό του το 1730. 

## Πρώιμα χρόνια

Ήταν το πρώτο παιδί και ο πρώτος γιος του Χριστιανού Ε΄ της Δανίας και της Καρλόττας Αμαλίας, κόρης του Γουλιέλμου ΣΤ΄ της Έσσης-Κάσσελ. Ως διάδοχος του θρόνου, ο Φρειδερίκος διεύρυνε την εκπαίδευσή του ταξιδεύοντας στην Ευρώπη. Είχε μάλιστα εντυπωσιαστεί από την αρχιτεκτονική στην Ιταλία και, επιστρέφοντας στη Δανία, ζήτησε από τον πατέρα του να χτίσει ένα θερινό ανάκτορο, τα μετέπειτα Ανάκτορο Φρέντερικσμπεργκ. Το κτίριο ολοκληρώθηκε το 1703.

Ο Φρειδερίκος είχε την επιλογή να διαλέξει τη μέλλουσα σύζυγό του, μέσα από μια σειρά από Προτεστάντισσες πριγκίπισσες. Το 1695 επισκέφθηκε την αυλή του Γουσταύου Αδόλφου του Μεκλεμβούργου-Γκύστρο. Όμως η επίσκεψή του εκεί διεκόπη από την είδηση, ότι ο αδελφός του είχε αρρωστήσει. Ο Φρειδερίκος αργότερα επέστρεψε στο Γκύστρο, όπου αναγκάστηκε να επιλέξει την μεγαλύτερη από τις άγαμες πριγκίπισσες. Στις 5 Δεκεμβρίου 1695 παντρεύτηκε την Λουίζα του Μεκλεμβούργου-Γκύστρο στο Κάστρο της Κοπεγχάγης.

## Βασιλεία

### Εσωτερική πολιτική
Η πιο σημαντικό εγχώρια μεταρρύθμιση του Φρειδερίκου Δ΄ ήταν η κατάργηση του θεσμού των δουλοπαροίκων της Ζηλανδίας το 1702. Οι προσπάθειές του έπεσαν σε μεγάλο βαθμό στο κενό, καθώς ο διάδοχός του θα επαναφέρει το εν λόγω σύστημα το 1733.

Κατά τη διάρκεια της βασιλείας του Φρειδερίκου, η Κοπεγχάγη αρχικά χτυπήθηκε από βουβωνική πανώλη το 1711 και έπειτα από μία μεγάλη πυρκαγιά τον Οκτώβριο του 1728. Αυτή η πυρκαγιά κατέστρεψε το μεγαλύτερο μέρος της πόλης. Παρά το γεγονός ότι ο Φρειδερίκος Δ΄ είχε πεισθεί από τον αστρονόμο Όλε Ρέμερ να εισαγάγει στη Δανία και τη Νορβηγία το Γρηγοριανό ημερολόγιο, οι παρατηρήσεις και οι υπολογισμοί του αστρονόμου χάθηκαν στην φωτιά.

Αξιοσημείωτο είναι το γεγονός ότι πραγματοποιούσε εβδομαδιαίες ακροάσεις, στις οποίες ο καθένας μπορούσε να παραστεί και να παραδώσει επιστολές με παράπονα ή σχέδια. Προώθησε, επίσης, τον αποικισμό της Γροιλανδίας, την παιδεία με την ίδρυση 240 σχολείων και την υγεία με τη δημιουργία νοσοκομείων.

### Εξωτερική πολιτική

Κατά το μεγαλύτερο μέρος της βασιλείας του Φρειδερίκου Δ΄, η Δανία συμμετείχε στο Μεγάλο Βόρειο Πόλεμο (1700-1721) εναντίον της Σουηδίας. Παρά το γεγονός ότι η Δανία βρέθηκε από την πλευρά των νικητών, απέτυχε να ανακαταλάβει τις χαμένες κτήσεις της στη νότια Σουηδία. Όμως, το πιο σημαντικό αποτέλεσμα του πολέμου ήταν η εκ νέου επιβολή της δανικής κυριαρχίας στο Σλέσβιχ-Χόλσταϊν.

Ένα μεγάλο μέρος της ζωής του Φρειδερίκου δαπανήθηκε σε συγκρούσεις με συγγενείς του. Μεταξύ των ετών 1703 και 1711 έστειλε στρατιωτικές μονάδες στην Ουγγαρία, προκειμένου να βοηθήσει την Αυστρία στην κατάπνιξη της εξέγερσης του Φραγκίσκου Β΄ Ράκοτσι.

Απεβίωσε το 1730 σε ηλικία 59 ετών.

## Οικογένεια
Παντρεύτηκε πρώτα το 1695 τη Λουίζα (1667-1721), κόρη του Γουσταύου Αδόλφου του Μεκλεμβούργου-Γκύστρο, και είχε πέντε τέκνα:
* Χριστιανός (1697 - 1698).
* Χριστιανός ΣΤ΄ (1699 - 1746), Βασιλιάς της Δανίας.
* Φρειδερίκος Κάρολος (1701 - 1702).
* Γεώργιος (1703 - 1704).
* Καρλόττα Αμαλία (1706 - 1782).

Χωρίς να χωρίσει την πρώτη, το 1703 νυμφεύτηκε την Ελίζαμπετ Ελέν φον Φίερεγκ (1679-1704), κόρη του Άνταμ Όττο φον Φίερεγκ, υπουργού της Πρωσίας, και είχε ένα τέκνο:
* Φρειδερίκος Γκύλντενλεβε (1704 - 1705).

Το 1704 απεβίωσε η Ελίζαμπετ Ελέν και το 1712 έκανε μυστικά τρίτο γάμο με την Άννα Σοφί Ρέβεντλοβ (1693-1743), κόρη του μεγάλου καγκελαρίου του, Κόνραντ φον Ρέβεντλοβ. Είχε τρία τέκνα:
* Χριστιανή Αμαλία (1723 - 1724).
* Φρειδερίκος Χριστιανός (1726 - 1727).
* Κάρολος (1728 - 1729).

## Πρόγονοι


## Παραπομπές


## Εξωτερικοί σύνδεσμοι
* 

|-

Κατηγορία:Βασιλείς της Δανίας
Κατηγορία:Βασιλείς της Νορβηγίας
Κατηγορία:Οίκος του Όλντενμπουργκ
Κατηγορία:Δούκες του Σλέσβιχ
Κατηγορία:Δούκες του Χόλσταϊν
Κατηγορία:Προτεστάντες μονάρχες
Κατηγορία:Κόμητες του Όλντενμπουργκ